kaerle etc. doen te wetene allen luden nu zeynde ende
naemaels wesende dat wy ontfangen hebben die oetmoedige
supplicatie van henrick vanden poele ingesetenen onser
stadt van antwerpen scippere ende gesworen visschere
aldaer belast met huysvrouwe ende kinderen inhoudende
hoe dat hy suppliant op den xiie dach van meye lestleden
gecomen es geweest met zynen scepken zoe hy
gewoenlyck was van doene om den soberen cost van syn
huysvrouwe ende kinderen te winnene opte sluys by
dordrecht in hollandt vindenen aldair adriaen cornelissoon
metten welcken hy is gegaen opten oistendam ten huyse
van janne aertssoone om met hem zoe hy te meer
stonden gedaen hadde te comenscapene van vissche ende
aldair een wyle geweest zynde met anderen goeden
geselscape soe is insgelycx aldaer gecommen sebastiaen
cornelissoone bruederre des voirs. adriaens die welcke
underlinge twistich zyn geworden ter saken vander
successien wylen huere vaders ende om deswille
de suppliant dese twee gebruederen gherne zoude veraccordeert
hebben hen biddendende in effecte dat want zy
malcanderen daghelycx wel vonden hueren twist op
een syde setten ende alsdoen zouden verstaen goede chiere
te makene soe vraechde de voirs. sebastiaen in
grammen moede wat hy suppliant hem des te moyen oft
tonderwinden hadde aenveerdende met dien eenen pot met
strytbarigen gelate oft hy den suppliant daermede hadde
willen slaen oft worpen maer dit worde byden voirs. adriaen
belet zoe dat voirs. geselscap noch tsamen bleeff
sitten drinckende ende de suppliant sueckende nyet
dan minne ende vrientscap heeft den voirs. sebastiaen
een droncxken gebracht dwelck de voirs. sebastiaen
sueckende nyet dan werringe refuseerde zeggende
expresselyck dat hy van hem nyet wachten en wilde
naeden welcke ontrent den avont is gecommen in huerluden
geselscap ongeroepen wylen cornelis gheertssoone tegen den
welcken de voirs. sebastiaen oick twist ende kyffwoirden
heeft genomen gehadt nyet wetende de suppliant uuyt dien hy
doentertyt wel by drancke was tot wat oicsuyne ende
nae vele kyvagie ende injurieuse worden zoe hebben de
selve sebastiaen ende wylen cornelis opgeloopen deen den
anderen worpende met potten stoelen ende anderssins
des zy ghecrygen consten ende de suppiant de voirs.
adriaen ende andere vanden voirs. geselscape ghingen
tusschen beyden om dese twee persoenen te scheydene ende
met desen ontamelycken gelate stieten de voirs. cornelis
ende sebastiaen de tafele averrecht die welcke de suppliant
oprechte ende saten wederom neder brengende de
suppliant onder dandere den voirs. sebastiaenen wederom
een droncxken diewelcke anderwerf tzelve nyet
wachten en wilde ende corts na dese worden de voirs.
sebastiaen ende cornelis van nyeuwe vechtende nae
malcanderen smytende ende worpende soe dat zyvoer de
tweeste reyse de tafele omme stieten de welcke de
suppliant oprechte als voere seggende dese oft gelycke
woirden by theylich bloet isser yemandt die hem meer
ruert oft qualick spreect ic sal hem eenen opstekere
in zyn vleesch drucken ende desen nochtans al
nyetegenstaende naedien tvoirs. geselscap als voere
een wyle tyts weder neder geseten was zoe zyn de
voirs. cornelis ende sebastiaen wederom ende van nyeuws
ombescheydelyck strytbarich geworden vechtende smytende
ende worpende in zulcker vuegen dat sy die tafele
voer de derde reyse averrecht stieten tegen de schenen
ende opte voeten des suppliants byden welcken zy hen
uuyter maten zeer deden ter causen vanden welcken
hy vergrampt ende anderssins bydrancke zynde
heeft aenveerdt eenen opstekere ende dairmede
den voirs. cornelise eenen steeck gegeven daeraff
hy binnen vyff oft zesse uren daerna mits dien daer
egeen cyrurgyn en was te crygene om dbloet te
stulpene is afflevich gewoirden ende hoe wel tvoirs.
feyt geschiet zynde zonder voergaende quaet
propoest uuyt gramscapen ende uuyt hitten van bloede
den suppliant uuyt grondt zyne herten leet is ende
dat de voirs. cornelis was een jonck eenloopich
geselle ende soe de suppliant verstaet van quaden
regimente gelyck hy oick de naeste vrienden ende
magen van hem heeft volcomen satisfactie gedaen
gehadt zoe en soude hy suppliant nochtans beduchtende
rigeur ende strancheyt van justicien hem nyet
zekerlyck onder ons ende binnen onsen landen
ende heerlicheden dorren houden ende verkeeren maer
daer buyten moeten blyven ende gaen dolen in vreempden
contreyen in grooter miserien ende armoeden tot
zynder huysvrouwen ende cleynder kinderen bederffenisse
ende euwiger destructien indien onse gracie ende
genade hem hierop nyet en worde geextendeert ende
verleent alzoe hy suppliant seeght ons daerom
oetmoedelyck biddende waeromme zoe eest
dat wy desen aengesien geneycht wesende ter beden
des voirs. hendricx vanden poele suppliant ende willende
hem in dit stuck preferen gracie ende genade voer
strangheit ende rigeur van justicien hebben den
selven suppliant inden gevalle als boven quytgesconden
geremitteert ende vergeven schelden quyte remitteren
ende vergeven uuyt sunderlingen gracien by desen onsen
brieve tfeyt ende dootslach boven geruert mitgaders
alle offencie ende bruecke corporelle ende criminelle
daerinne hy ter causen voirscreven mits dat daer
aencleven mach tegen ons ende justicie mesdaen ende
mesbruyckt mach hebben ende hebben hem daeraff
wedergestelt et gerestitueert stellen weder ende restitueren
tot zyne goeden fame ende name ende geruchte in
onsen voirs. lande ende hertochdomme van brabant
ende allen anderen onsen landen ende heerlicheyden ende
tot zynen onverbuerden goeden indien hy eenige onder
ons heeft gelyck ende in alder manieren zoe hy was
voere de toecompste vanden voirs. feyte imponerende
hier op een eeuwich geswych onsen procureur general in
brabant ende allen anderen onsen justicieren ende
officieren wye zy zyn satisfactie ende beternisse
ierst ende voeral gedaen der partie geinteresseerde
indien die noch nyet gedaen en zy ende eenige
daertoe staet civilyck alleenlyck behoudelyck dat de
voirs. suppliant gehouden sal zyn tvoirs. feyt tegen ons
te beteren civilyck naer gelegentheyt vander zaken
#sy hieraff verantwordt byden
ontfanger vanden exploiten
ende faculteyt van zynen goeden met oick te betalen
de costen van justicien hieromm alreede gedaen ende
te doene allet ter taxacien ende moderatien van
onse lieve ende getrouwe de cancellier ende luden
van onsen raede in brabant die wy daer toe
gecommitteert hebben ende committeren by desen ontbieden
daerom ende bevelen den selven onsen cancellier ende
raedsluden dat voere hen geroepen de ghene die
daerom behoeren geroepen te zyne zy procederen
wel ende duechdelycke ter vferificatie ende
interinemente van desen ende totter taxacie ende
moderacie vander voirs. amende ende costen alzoe
zy sullen bevinden behoirende dwelck interinemente
de voirs. suppliant gehouden sal syn te verzueckene ende
hem in persoene te presenteren in onsen voirs. rade
binnen eenen jaere naestcomende opte pene van te
verbueren deffect van desen ende dat gedaen
ende de zelve civile boete ende costen van justicien
getaxeert ende betaelt zynde in handen vanden
ghenen dien dat behoeren sal zy onse voirs. procureur
general in brabant ende alle andere onse rechteren
justicieren officieren ende ondersaten iegewoirdige
ende toecommende dien dat aengaen sal moegen
huere stedehouderen ende een yegelyck van hen bezunderre
soe hem toebehoeren zal doen laten ende gedoogen de
voirs. suppliant van deser iegewoirdiger gracien remissien
ende pardoenen ende van alle den inhouden van desen
inder vuegen ende manieren voere verhaelt
rustelyck vredelyck volcommelyck ende eeuwelyck
genyeten ende gebruycken zonder hem te doene
noch te laten geschieden nu noch in toecomende
tyden ennich hinder letsel oft moyenisse aen lyve
noch aen goeden ter contrarien maer indien
zyn lyff oft ennige van zynen goede, daerom
gearresteert becommert oft belet waeren dat zy die
setten ende stellen oft doen setten ende stellen
terstont ende sonder vertreck tot geheelder
ende volcommende delivrancie want ons alzoe gelieft
ende ten eynde dat dit vast ende gestadich blyve
tot eeuwigen dagen zoe hebben wy onsen segel
hieraen doen hangen behoudelyck in anderen dingen
onsen rechte ende eenen yegelycken anderen dessyns
gegeven in onser stadt van bruessele inde
maent van novembry int jaer onssenheeren duysent
vyffhondert ende zessendertich ende van onsen
keyserycke txviie ende van onsen rycken van
castillien ende anderen txxie opde plycke
stont gescreven byden keyser in zynen raede ende
gheteekent boudewyns visa recepta
ghecollacionneert tegens die
originale brieven by my
decock